b"\n_START_ARTICLE_\nAlberto Su\xc3\xa1rez Inda\n_START_SECTION_\nFormaci\xc3\xb3 i presbiterat\n_START_PARAGRAPH_\nAlberto Su\xc3\xa1rez Inda va n\xc3\xa9ixer el 30 de gener de 1939 a Celaya, a l'estat federal de Guanajuato, a M\xc3\xa8xic. \xc3\x89s l'\xc3\xbaltim dels onze fills d'una fam\xc3\xadlia profundament religiosa i devota. Va assistir a l'escola elemental, prim\xc3\xa0ria i secund\xc3\xa0ria al Col\xc2\xb7legi M\xc3\xa8xic sota la direcci\xc3\xb3 dels Germans de les Escoles Cristianes, l'ordre fundada per Jean-Baptiste de La Salle. Tamb\xc3\xa9 va formar part d'un agrupament escolta i en aquesta \xc3\xa0rea va fer la seva vocaci\xc3\xb3 sacerdotal, pel qual el 1953 va ingressar al seminari major de Morelia, on va estudiar humanitats. Acabats els seus estudis, el 1958 va ser enviat a Roma per estudiar filosofia i teologia a la Universitat Pontif\xc3\xadcia Gregoriana, durant la seva resid\xc3\xa8ncia al Pontifici Col\xc2\xb7legi Llatinoameric\xc3\xa0._NEWLINE_El 8 d'agost de 1964 va ser ordenat sacerdot a la seva parr\xc3\xb2quia a Celaya, per Luis Mar\xc3\xada Altamirano y Bulnes, arquebisbe metropolit\xc3\xa0 de Morelia. Va ser incardinat a l'arxidi\xc3\xb2cesi de Morelia. El 1965 va assolir la licenciatura en filosofia per la Universitat Pontif\xc3\xadcia Gregoriana. No gaire temps despr\xc3\xa9s, va ser assignat com a vicari a la parr\xc3\xb2quia de Sant Josep de Morelia i a la Bas\xc3\xadlica de Nostra Senyora en P\xc3\xa1tzcuaro. Tamb\xc3\xa9 va rebre l'enc\xc3\xa0rrec de fer de professor al Seminari Arxidioces\xc3\xa0, on va ser professor d'introducci\xc3\xb3 a l'Escriptura, lit\xc3\xbargia i d'hist\xc3\xb2ria de la salvaci\xc3\xb3. M\xc3\xa9s tard, va ser destinat com a rector de la comunitat de l'Assumpci\xc3\xb3 de Maria a la seva ciutat natal. Despr\xc3\xa9s que, amb la butlla Scribae illi, el Papa Pau VI establ\xc3\xads la di\xc3\xb2cesi de Celaya el 13 d'octubre de 1973, Su\xc3\xa1rez Inda va ser incardinat en el clergat de la nova circumscripci\xc3\xb3 eclesi\xc3\xa0stica. Va fer de rector del seminari menor del mateix nom, c\xc3\xa0rrec que va ocupar fins a la seva promoci\xc3\xb3 a l'episcopat.\n_START_SECTION_\nEpiscopat\n_START_PARAGRAPH_\nEl 5 de novembre de 1985 el Papa Joan Pau II el va nomenar bisbe de Tac\xc3\xa1mbaro, despr\xc3\xa9s de la transfer\xc3\xa8ncia de l'arquebisbe Luis Morales Reyes a coadjutor de Torre\xc3\xb3n. La seva consagraci\xc3\xb3 episcopal va tenir lloc el 20 de desembre, a la Catedral de Sant Jeroni a Tac\xc3\xa1mbaro, a mans del bisbe Girolamo Prigione, arquebisbe titular de Lauriaco i delegat apost\xc3\xb2lic a M\xc3\xa8xic, amb l'assist\xc3\xa8ncia d'Estanislao Alcaraz y Figueroa i, Arquebisbe Metropolit\xc3\xa0 de Morelia, i Luis Morales Reyes. Com el seu lema episcopal del nou bisbe va triar Vivimos para el Se\xc3\xb1or._NEWLINE_El 20 de gener de 1995 va ser promogut a la seu metropolitana de Morelia, succeint a monsenyor Alcaraz i Figueroa. Va prendre possessi\xc3\xb3 de la Catedral de la Transfiguraci\xc3\xb3 el 23 de febrer. Va rebre el pal\xc2\xb7li de mans del Papa Joan Pau II, s\xc3\xadmbol de comuni\xc3\xb3 entre la Santa Seu i el Metropolit\xc3\xa0, el 29 de juny d'aquell any, en la solemnitat dels Sants Pere i Pau, a la Bas\xc3\xadlica de Sant Pere. Durant el seu ministeri, ha promogut l'erecci\xc3\xb3 de la di\xc3\xb2cesi d'Irapuato, a partir de territori de les arxidi\xc3\xb2cesis de Morelia i Le\xc3\xb3n, tamb\xc3\xa9 la creaci\xc3\xb3 de m\xc3\xa9s de 40 noves parr\xc3\xb2quies i ordenar uns 300 sacerdots i quatre bisbes. Tamb\xc3\xa9 va fer tres visites pastorals, va presidir 8 assemblees diocesanes i va promoure tres plans diocesans de pastoral. En nom de la Santa Seu, ha fet algunes visites apost\xc3\xb2liques en diversos seminaris a M\xc3\xa8xic i Am\xc3\xa8rica Central. Tamb\xc3\xa9 ha estat el promotor del XII Congr\xc3\xa9s Missioner Nacional Missioner del 2001 i del IV Congr\xc3\xa9s Eucar\xc3\xadstic Nacional de M\xc3\xa8xic del 2008._NEWLINE_En 2004 va ser elegit vicepresident de la Confer\xc3\xa8ncia Episcopal de M\xc3\xa8xic (CEM), c\xc3\xa0rrec que ocup\xc3\xa0 fins al 2009. Com a part de la CEM ha ocupat diverses funcions, entre elles la del cap del suport social del clergat i el president del Comit\xc3\xa8 del clergat, que va establir els responsables diocesans per a la formaci\xc3\xb3 permanent dels sacerdots. Durant dos triennis va ser vicepresident i cap de la Comissi\xc3\xb3 per a la creaci\xc3\xb3 de noves di\xc3\xb2cesis, entre elles les de Cuautitl\xc3\xa1n i Izcalli. Tamb\xc3\xa9 va ser president de la Comissi\xc3\xb3 Episcopal per a la Commemoraci\xc3\xb3 del Bicentenari de la independ\xc3\xa8ncia de M\xc3\xa8xic i el Centenari de la Revoluci\xc3\xb3 el 2010. En l'actualitat \xc3\xa9s responsable de l'organisme de pastoral educativa._NEWLINE_Dins del Consell Episcopal Llatinoameric\xc3\xa0 (CELAM) era un membre del departament de la vocaci\xc3\xb3 i ministeri, i el 1992 va assistir a la IV Confer\xc3\xa8ncia General, que va tenir lloc a Santo Domingo, a la Rep\xc3\xbablica Dominicana. Tamb\xc3\xa9 va participar de la comissi\xc3\xb3 preparat\xc3\xb2ria de la V Confer\xc3\xa8ncia, celebrada a Aparecida, a Brasil, el 2007 Tamb\xc3\xa9 va participar en l'Assemblea Especial per a Am\xc3\xa8rica del S\xc3\xadnode dels Bisbes, que es va celebrar al Vatic\xc3\xa0 el 1997._NEWLINE_La situaci\xc3\xb3 a l'estat federal de Michoac\xc3\xa1n, on porta a terme el seu ministeri, \xc3\xa9s molt dif\xc3\xadcil. En una entrevista, va dir: \xc2\xabVinc de la penetraci\xc3\xb3 del mal que ha corromput la gent. Es mata f\xc3\xa0cilment i el comer\xc3\xa7 de la droga ha augmentat molt i tamb\xc3\xa9 ha portat el tr\xc3\xa0fic d'armes. La pagesia de les muntanyes, o a les zones m\xc3\xa9s remotes, tot est\xc3\xa0 en mans dels narcos, els segrestos s\xc3\xb3n freq\xc3\xbcents. El govern ha decidit intervenir en una escala massiva i ha disminu\xc3\xaft una mica. La pobresa i la ignor\xc3\xa0ncia fan la resta\xc2\xbb. Ell va continuar dient que: \xc2\xabEn una di\xc3\xb2cesi ve\xc3\xafna, prop de cinc sacerdots han estat assassinats en els \xc3\xbaltims anys. La situaci\xc3\xb3 no \xc3\xa9s bona. Van ser assassinats perqu\xc3\xa8 han denunciat aquest tr\xc3\xa0fic.  Qui aixeca la veu ho paga en primera persona ...\xc2\xbb.\n_START_SECTION_\nCardenalat\n_START_PARAGRAPH_\nEl 4 de gener de 2015, despr\xc3\xa9s que l'\xc3\x80ngelus dominical, el Papa Francesc anunci\xc3\xa0 plans per crear-lo cardenal en el consistori que es va celebrar a la Bas\xc3\xadlica de Sant Pere, el seg\xc3\xbcent 14 de febrer, en qu\xc3\xa8 li va ser conferit l'anell, la birreta cardenal\xc3\xadcia i el t\xc3\xadtol de Sant Policarp, establert en el mateix consistori._NEWLINE_La not\xc3\xadcia de l'arribada a la porpra cardenal\xc3\xadcia de Su\xc3\xa1rez Inda caus\xc3\xa0 una gran sorpresa, en provenir d'una di\xc3\xb2cesi que mai no havia tingut un cardenal, motiu pel qual el portaveu vatic\xc3\xa0 Mons. Federico Lombardi coment\xc3\xa0 al respecte que aquest era un gest del Papa Francesc vers M\xc3\xa8xic especialment perqu\xc3\xa8 la zona d'influ\xc3\xa8ncia de l'arxidi\xc3\xb2cesi de Morelia \xc3\xa9s una zona molt colpejada per la viol\xc3\xa8ncia._NEWLINE_El 13 d'abril, el Papa el va nomenar membre de la Congregaci\xc3\xb3 per al Clergat i del Consell Pontifici per a la Just\xc3\xadcia i la Pau._NEWLINE_Del 4 al 25 d'octubre d 2015 particip\xc3\xa0, per nomenament directe pontifici, en la XIV Assemblea General del S\xc3\xadnode dels Bisbes que se celebr\xc3\xa0 a la Ciutat del Vatic\xc3\xa0."